Dodetal styg ná skietery by moskees in Nieu-SeelandMassa-skietery in Nieu-Seeland (Foto: (AP Photo/Mark Baker) Minstens 49 persone is dood tydens ŉ massaskietery by twee moskees vol aanbidders in Nieu-Seeland wat Vrydagoggend ŉ gebedsbyeenkoms bygewoon het. Die eerste minister het dit as “een van Nieu-Seeland se donkerste dae” beskryf. Een man is in hegtenis geneem en aangekla van moord. Volgens owerhede was dit ŉ “noukeurig beplande rasse-aanval”. Polisiebeamptes het ook plofstoftoestelle in ŉ motor gevind. Nog twee gewapende verdagtes is in aanhouding. Die polisie probeer bepaal hoe hulle met die voorval verbind word. Eerste minister Jacinda Ardern het gesê die gebeure in Christchurch verteenwoordig “ŉ buitengewone en ongekende daad van geweld” en talle van die slagoffers is moontlik immigrante of vlugtelinge. “Dit is duidelik dat hierdie nou slegs as ŉ terreuraanval beskryf kan word,” het Ardern gesê. Minstens 48 persone word by Christchurch-hospitaal behandel vir skietwonde. Beserings strek van gering tot kritiek. Die polisie het ná die skietery drie mans en ŉ vrou in hegtenis geneem. Die polisie het later aangedui een van die inhegtenisnemings hou nie met die skietery verband nie. Die nasionale lugredery Air New Zealand het minstens 17 vlugte van en na Christchurch gekanselleer. ŉ Man, wat aanspreeklikheid aanvaar vir die skietery, het in ŉ 74 bladsy lange anti-immigrante manifes verduidelik wie hy is en die motief vir die aanval bekend gemaak. Hy het gesê hy is ŉ 28-jarige wit Australiër en ŉ rassis. Scott Morrison, Australiese eerste minister, het bevestig een van die persone in aanhouding is in Australië gebore. ŉ Video wat klaarblyklik regstreeks deur die skieter uitgesaai is, wys die aanval in grusame besonderhede. Die skieter spandeer meer as twee minute in die moskee terwyl hy op die aanbidders losbrand. Hy loop dan uit straat toe en begin op persone op die sypaadjie skiet. Kinders se geskree kan in die agtergrond gehoor word. Hy keer dan terug na sy motor om nog ŉ geweer te kry. Hy loop terug na die moskee waar minstens 24 persone op die grond lê. Nadat hy weer na buite loop en ŉ vrou skiet, klim hy in sy motor waar die liedjie “Fire” deur die Engelse musiekgroep “The Crazy World of Arthur Brown” oor die luidsprekers gehoor kan word. Die sanger skree: “I am the god of hellfire!” Die skieter ry daarna weg en die uitsending sluit. Minstens sewe persone is dood tydens ŉ tweede skietery by die Linwood-moskee ongeveer 5 km van die Al-Noor-moskee. Nog ŉ persoon is by Christchurch-hospitaal oorlede. Die man wat verantwoordelikheid vir die skietery aanvaar het, het gesê hy het slegs na Nieu-Seeland gekom om die aanval te beplan en daarvoor voor te berei. Hy is nie ŉ lid van enige organisasie nie, maar gee skenkings aan en het interaksie met talle nasionalistiese groepe. Hy het gesê die moskees in Christchurch en Linwood sal die teikens wees, asook ŉ derde moskee in Ashburton, as hy dit tot daar maak. Die man voer aan hy het Nieu-Seeland gekies vanweë die ligging, om te wys dat selfs die mees verafgeleë dele van die wêreld “spring nie massa-immigrasie vry nie”. Massaskietery in Nieu-Seeland is seldsaam. Voor Vrydag se aanval was die dodelikste skietery in moderne geskiedenis in 1990 in Aramoana, toe die skieter David Gray 13 persone doodgeskiet het ná ŉ onderonsie met ŉ buurman.